Sklep II Ips 125/2006
Sodna praksa Vrhovnega sodišča, 2006-04-13

dovoljenost revizije - vrednost spornega predmeta - vmesna sodba - odškodninski spor - zavrženje revizije

Vrednostni kriterij dovoljenosti revizije je treba upoštevati tudi takrat, kadar je revizija vložena proti odločbi pritožbenega sodišča v zvezi s prvostopenjsko vmesno sodbo. Za odločanje je v takšnem primeru relevantna vrednost posameznega zahtevka z različno podlago.

1. Tožnika uveljavljata proti toženki odškodninske zahtevke v zvezi s škodo, ki jima je bila povzročena z motornim vozilom, ki je bilo registrirano v tujini. V tožbi izraženo stališče je, da je tožnica do polovice prispevala k nastanku škode, zaradi česar tožnika zahtevata od toženke le polovico odškodnine za nastalo škodo. Po tožbenih navedbah znaša pravično denarno zadoščenje za nepremoženjsko škodo, 2.800.000 SIT za tožnico in 360.000 SIT za tožnika, celotna denarna odškodnina za tožničino premoženjsko škodo pa naj bi znašala 22.000 SIT. Zaradi tožničinega prispevka k nastanku škode zahteva tožnica s tožbo, da ji toženka plača odškodnino za nepremoženjsko škodo v znesku 1.400.000 tolarjev, za premoženjsko škodo pa 11.000 tolarjev. Tožnikov tožbeni zahtevek se nanaša na plačilo denarnega zadoščenja v znesku 180.000 tolarjev.

2. Sodišče prve stopnje je izdalo vmesno sodbo o tem, da je tožnica prispevala k nastanku škode do 80 % (in torej ne do 50 % kot je to razvidno iz pritožbenih trditev).

3. Pritožbeno sodišče je zavrnilo pritožbi pravdnih strank in potrdilo vmesno sodbo sodišča prve stopnje.

4. Tožnika sta vložila revizijo proti sodbi pritožbenega sodišča v delu, ki se nanaša na zavrnitev njune pritožbe proti vmesni sodbi. V reviziji sta uveljavljala razloga zmotne uporabe materialnega prava in bistvenih kršitev določb pravdnega postopka na drugi stopnji.

5. Revizija je bila vročena Vrhovnemu državnemu tožilstvu Republike Slovenije in toženki, ki na revizijo ni odgovorila.

7. V premoženjskih sporih je revizija dovoljena, če vrednost izpodbijanega dela pravnomočne sodbe presega 1.000.000 tolarjev (2. odstavek 367. člena Zakona o pravdnem postopku - ZPP). Vrednostni kriterij dovoljenosti revizije je treba upoštevati tudi takrat, kadar je revizija vložena proti odločbi pritožbenega sodišča v zvezi s prvostopenjsko vmesno sodbo. Za odločanje je v takšnem primeru relevantna vrednost posameznega zahtevka z različno podlago (2. odstavek 41. člena v zvezi s 1. odstavkom 39. člena ZPP), kolikor je ta predmet izpodbijanega dela pravnomočne sodbe.

8. Glede na odločitev v pravnomočni vmesni sodbi je tako pri odločanju o dovoljenosti revizije treba upoštevati 30 % navedenih odškodninskih zneskov (2.800.000 SIT, 360.000 SIT in 22.000 SIT). Tako izračunane relevantne vrednosti (840.000 SIT, 108.000 SIT in 6.600 SIT) ne presegajo revizijskega praga iz drugega odstavka 367. člena ZPP.

9. Revizijsko sodišče je zaradi navedenih razlogov zavrglo revizijo tožnikov, ker ni dovoljena (378. člen v zvezi z drugim odstavkom 374. člena ZPP).

10. Odločba o zavrženju revizije implicira tudi odločitev o zavrnitvi predloga tožnice in tožnika za povrnitev njunih revizijskih stroškov (prvi odstavek 165. člena v zvezi s prvim odstavkom 154. člena ZPP).

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.